Ara l-infografika sħiħa Fit-18 ta' Diċembru 2017, il-Kunsill adotta l-pożizzjoni tiegħu dwar direttiva għall-promozzjoni tal- użu tal-enerġija rinnovabbli madwar l-UE. Dan il-ftehim iwitti t-triq biex il-Kunsill jibda negozjati mal-Parlament Ewropew hekk kif jiġi miftiehem il-mandat ta' negozjar tiegħu. L-UE hija impenjata li tilħaq il-mira li sal-2030, mill-anqas 27 % tal-konsum globali tagħha tal-enerġija jkun ta' enerġija rinnovabbli . Din id-direttiva, f'konformità mal-linji gwida tal-Kunsill Ewropew ta' Ottubru 2014, tikkonferma din il-mira vinkolanti u tistabbilixxi l-qafas u l-għodod xierqa biex jintlaħaq dan l-għan. Il-leġislazzjoni l-ġdida tindirizza l-bijoenerġija, is-sostenibbiltà, it-trasport, l-elettriku, it-tisħin u t-tkessiħ, u, b'mod partikolari, tiffoka fuq it-tisħiħ tal-pożizzjoni tal-konsumaturi. L-użu ffaċilitat u msaħħaħ ta' sorsi ta' enerġija rinnovabbli mill-konsumaturi huwa element ewlieni fil-pożizzjoni tal-Kunsill. "Din id-deċiżjoni għandha impatt dirett u pożittiv fuq l-Ewropej kollha. L-użu ta' aktar enerġija rinnovabbli ser jgħin biex l-ibliet, l-industriji u d-djar tagħna jkunu aktar nodfa, aktar b'saħħithom u aktar sostenibbli. Id-direttiva ser tagħmilha wkoll eħfef għall-konsumaturi biex jieħdu l-inizjattiva u jsiru produtturi huma stess. Permezz ta' taħlita ta' azzjoni minn gvernijiet, kumpaniji u konsumaturi, ser inkunu nistgħu nżommu l-pożizzjoni tagħna ta' mexxejja globali fl-enerġiji rinnovabbli." Kadri Simson, Ministru għall-Affarijiet Ekonomiċi u l-Infrastruttura tar-Repubblika tal-Estonja L- elementi prinċipali tal-approċċ ġenerali tal-Kunsill huma kif ġej: Il-konsumaturi ser jibbenefikaw minn proċeduri ssimplifikati ta' notifika għal installazzjonijiet ta' daqs żgħir, u issa d-drittijiet u d-dmirijiet tal- "awtokonsumaturi ta' sorsi rinnovabbli" kif ukoll tal- komunitajiet tal-enerġija minn sorsi rinnovabbli huma stabbiliti b'mod ċar. Fir-rigward tat- tisħin u t-tkessiħ , l-istati membri ser ikollhom jadottaw miżuri biex jiksbu żieda annwali indikattiva ta' punt perċentwali mis-sehem tal-enerġija rinnovabbli. Billi s-sistemi u l-istallazzjonijiet nazzjonali eżistenti jvarjaw ħafna fl-UE f'dan ir-rigward, dan tqies fit-test tal-Kunsill. B'mod partikolari, it-test jirrifletti l-karatteristiċi speċifiċi tal-istallazzjonijiet "ta' tkessiħ" fi klimi aktar sħan. Fis-settur tat-trasport, il- mira għall-enerġija rinnovabbli għall-2030 hija stabbilita għal 14 % għal kull stat membru, u hemm sottomira ta' 3 % għal "bijokarburanti avvanzati" , li għalihom huwa permess l-għadd doppju. Din il-mira għall-bijokarburanti avvanzati fiha stadju importanti intermedjarju vinkolanti ta' 1 % fl-2025 ta' żieda fis-sigurtà tal-investiment u ta' garanzija tad-disponibbiltà tal-karburanti tul dan il-perjodu. L- elettromobbiltà hija mħeġġa bis-sħiħ minn żewġ multiplikaturi ta' 5x għall-elettriku minn sorsi rinnovabbli użat fit-trasport bit-triq u ta' 2x għat-trasport bil-ferrovija. Il-limitu massimu eżistenti ta' 7 % fuq il- bijokarburanti tal-ewwel ġenerazzjoni huwa miżmum biex jagħti garanzija lill-investituri. Jekk stat membru jistabbilixxi limitu massimu aktar baxx, dan ser ikun ippremjat bl-għażla li jbaxxi l-mira globali tiegħu għall-użu ta' enerġija minn sorsi rinnovabbli fit-trasport. Id-direttiva tiċċara wkoll ir-regoli fir-rigward tal-kriterji tas-sostenibbiltà u tal-emissjonijiet ta' gassijiet b'effett ta' serra b'ħarsien għall-kriterji li japplikaw għall-bijokarburanti, il-bijolikwidi u l-karburanti tal-bijomassa. L-istati membri ser ikollhom il-possibbiltà li jiftħu l-iskemi ta' appoġġ nazzjonali tagħhom lil hinn mill-fruntieri għal ġeneraturi ta' enerġija rinnovabbli fi stati membri oħra, iżda d-deċiżjoni finali għal dan ser tibqa' tagħhom. Fir-rigward tal-investimenti fl-enerġija rinnovabbli, it-test tal-Kunsill, bħall-proposta tal-Kummissjoni, jindirizza l-istabbiltà tal- appoġġ finanzjarju billi ma jippermettix bidliet retroattivi mhux ġustifikati għall-iskemi ta' appoġġ. Kronoloġija u l-passi li jmiss Fit-30 ta' Novembru 2016, il-Kummissjoni ppreżentat il- pakkett dwar l-enerġija nadifa. It-tmien proposti leġislattivi tagħha, inkluż id-direttiva dwar l-enerġija rinnovabbli, għandhom l-għan li jimplimentaw l-istrateġija tal-2015 għal Unjoni tal-Enerġija b'politika dwar il-klima li tħares 'il quddiem. Il-pakkett sħiħ ġie ppreżentat fil-laqgħa tal-Kunsill Enerġija ta' Diċembru 2016. Il-ministri tal-UE kellhom l-ewwel skambju ta' fehmiet dwar il-pakkett sħiħ fi Frar 2017 u vvalutaw il- progress li sar fil-governanza, it-tfassil tas-suq tal-elettriku u l-enerġija rinnovabbli f'Ġunju 2017. Il-Parlament Ewropew mistenni jaqbel dwar il-mandat ta' negozjar tiegħu għal din id-direttiva fil-bidu tas-sena d-dieħla. Il-Kunsill jinsab lest biex jibda n-negozjati immedjatament wara. Approċċ ġenerali - bidliet ewlenin għat-test ta' kompromess tal-presidenza Test ta' kompromess tal-Presidenza Pakkett dwar l-enerġija nadifa – rapport ta' progress (26 ta' Ġunju 2017) Proposta tal-Kummissjoni Il-pakkett dwar l-enerġija nadifa (Kummissjoni Ewropea) Unjoni tal-Enerġija (Kummissjoni Ewropea) Ara l-paġna tal-laqgħa